Мукашев Болот
Мукашев Болот [1903, Жети-Суу облусу, Пишпек уезди, Чүй болушу, Сын-Таш айылы (азыркы Чүй облусу, Чүй району, Сын-Таш кыштагы) – 1943, Новгород облусу, Паддар району, Калиновка кыштагы] – Кыргызстанда совет бийлигин чыңдоого активдүү катышкандардын бири. Майор. 1920-жылы Кызыл Армиянын катарына чакырылган. 1922-жылы Ленинград музыкалык аскер мектебин, 1927-жылы Орто Азия бириккен аскер мектебин (В. И. Ленин атындагы) бүтүп, Кыргыз атчандар дивизионунда взвод командири болгон. 1930-жылы Кызыл-Жар, Чаткал, Талас, Алай, Гүлчө өрөөндөрүндө басмачыларды талкалоого активдүү катышкан. 1933–41-жылы Кыргыз атчандар полкунун командиринин орун басары, штаб начальниги, Сокулук райондук аскер комиссары. Улуу Ата Мекендик согушка 1941-жылы октябрдан катышып, атчандар дивизионунун, полкунун командири, байланыш бөлүмүнүн начальниги. Түштүк-Батыш фронтто душманга каршы салгылашта курман болгон. 2-даражадагы Ата Мекендик согуш ордени менен сыйланган.
Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7